Príloha č. 2
Časť II.
OPIS PREDMETU ZÁKAZKY
Technická špecifikácia Fotovoltaickej elektrárne FVE s výkonom 10 kWp
	Miesto realizácie (miesto plnenia)
	Prevádzka MIK, s. r. o., Hollého 1999/13, 927 05 Šaľa

	Existujúci inštalovaný výkon
	19,8 kWp

	Existujúce FV panely
	40 ks LONGi LR5-66HIH-495M, 495 Wp

	Existujúci striedač
	Huawei SUN2000-20K-MB0, 20 kW

	Existujúci monitoring
	Huawei FusionSolar

	Požadované rozšírenie
	min. 10,0 kWp

	Cieľový stav po realizácii
	cca 29,8 kWp



A. Všeobecné požiadavky na predmet zákazky
1. Všetky zariadenia musia byť nové, nepoužité, v aktuálnom sériovo vyrábanom prevedení, určené na trvalú prevádzku v priemyselnej (potravinárskej) inštalácii.
1. Zariadenia musia spĺňať požiadavky platných právnych predpisov SR a EÚ, musia byť označené značkou CE a dodané s vyhlásením o zhode.
1. Dielo musí byť navrhnuté a zrealizované v súlade s platnými technickými normami a s technickými podmienkami pripojenia príslušného prevádzkovateľa distribučnej sústavy (PDS).
1. Ovládacie prvky, popisy, riadiaci systém a monitorovacie rozhranie v štátnom jazyku (prípadne v štátnom jazyku a angličtine).
1. Súčasťou dodávky je doprava na miesto plnenia, montáž, pripojenie, nastavenie, skúšobná prevádzka, uvedenie do prevádzky a zaškolenie obsluhy (písomný protokol o zaškolení).
1. Súčasťou dodávky je návod na obsluhu a údržbu, realizačná projektová dokumentácia, schéma elektrického zapojenia, revízna správa a vyhlásenia o zhode – v listinnej a elektronickej podobe v štátnom jazyku.
1. Záruka na dodané zariadenie min. 24 mesiacov od protokolárneho odovzdania diela; dostupnosť náhradných dielov min. 10 rokov.
1. Reakcia servisného technika do 48 hodín od preukázateľného nahlásenia poruchy; diagnostika poruchy a návrh ďalšieho postupu v tejto lehote.
1. Ak nie je pri konkrétnom parametri uvedené inak, uvedené hodnoty sú požadované minimálne (pri výkonových a účinnostných parametroch), resp. maximálne (pri spotrebách a rozmeroch).
1. Predmet zákazky sa oceňuje ako jeden funkčný celok. Ponuková cena musí zahŕňať kompletnú dodávku vrátane všetkých súvisiacich prác, služieb a dokumentácie; všetky položky uvedené v tomto opise sú neoddeliteľnou súčasťou dodávky a jej ceny.
B. Východiskový stav a podmienky integrácie
Obstarávateľ v súčasnosti prevádzkuje na objekte fotovoltický systém s výkonom 19,8 kWp. Systém je plne funkčný a je monitorovaný cez softvérové rozhranie výrobcu zariadenia. Existujúcu technológiu tvorí:
1. fotovoltické panely: 40 ks LONGi LR5-66HIH-495M, menovitý výkon 495 Wp,
1. striedač: Huawei SUN2000-20K-MB0, menovitý AC výkon 20 kW,
1. monitorovací systém: Huawei FusionSolar.
Údaje o existujúcej technológii sú uvedené na účely návrhu integrácie novej časti. Nové FV panely budú zapojené do vlastných stringov na novom striedači, preto sa nepožaduje zhoda ich elektrických parametrov s existujúcimi panelmi; rozhodujúca je kompatibilita s novým striedačom a správny návrh stringov.
Zásadnou podmienkou pre rozšírenie je zachovanie jednotného technologického a monitorovacieho ekosystému. Pôvodná a nová časť FVE musia byť integrované do spoločného systému monitoringu a regulácie výrobného výkonu, pričom výroba a prevádzkové údaje oboch častí musia byť dostupné v jednom používateľskom rozhraní. Verejný obstarávateľ po odovzdaní diela nesmie byť nútený využívať pre pôvodnú a novú časť FVE dve rozdielne monitorovacie aplikácie.
Túto podmienku je možné splniť jedným z nasledovných spôsobov:
1. nové zariadenia budú plne kompatibilné s existujúcim komunikačným protokolom a budú sa zobrazovať v existujúcom monitorovacom rozhraní, alebo
1. uchádzač v rámci ceny diela zabezpečí nadradený monitorovací systém (datalogger a softvér), ktorý integrovaným spôsobom vizualizuje dáta o výrobe a spotrebe z pôvodného aj nového zariadenia v jednom spoločnom používateľskom rozhraní.
V oboch prípadoch musí byť po odovzdaní diela celá FVE monitorovaná a regulovaná ako jeden technologický celok. Náklady na splnenie tejto podmienky sú neoddeliteľnou súčasťou ponukovej ceny diela.
Uchádzač zodpovedá za overenie aktuálneho typu, komunikačného protokolu a firmvéru existujúceho striedača pri obhliadke miesta plnenia.
Uchádzač pred predložením ponuky overí technickú realizovateľnosť navrhovaného spôsobu integrácie s existujúcim systémom a zahrnie všetky zariadenia, licencie, komunikačné prvky a úpravy potrebné na jej zabezpečenie do ponukovej ceny.
C. Technická špecifikácia navrhovaného rozšírenia
Rozšírenie sa požaduje bez batériového úložiska.
C.1 Fotovoltické panely
	Parameter
	Požadovaná hodnota

	Celkový inštalovaný výkon novej časti
	min. 10,0 kWp

	Technológia panelov
	monokryštalické, prevedenie vhodné pre priemyselné inštalácie

	Minimálny výkon jedného panela
	min. 450 Wp (alebo ekvivalent adekvátny pre priemyselné inštalácie)

	Minimálna účinnosť panela
	min. 21 %

	Záruka na lineárny pokles výkonu
	min. 84 % menovitého výkonu po 25 rokoch

	Záruka na výrobok
	min. 12 rokov

	Certifikácia
	IEC 61215, IEC 61730 alebo ekvivalent; označenie CE


C.2 Striedač (menič napätia)
	Parameter
	Požadovaná hodnota

	Typ
	trojfázový sieťový (On-Grid) striedač napätia

	Nominálny AC výkon
	min. 10 kW

	Európska účinnosť
	min. 97 %

	Počet MPPT trackerov
	min. 2 nezávislé MPPT

	Maximálne DC napätie
	min. 1 000 V

	Rozsah MPPT a max. vstupné prúdy
	zodpovedajúce navrhovanému stringovému zapojeniu; uchádzač preukáže návrhom správne dimenzovanie stringov vzhľadom na Voc, Vmp, Imp, Isc a návrhové teplotné podmienky

	Komunikácia
	štandardné zbernicové riadenie a komunikácia umožňujúca spoločný monitoring a reguláciu s existujúcim systémom

	Stupeň krytia
	min. IP65

	Ochrany
	ochrana proti ostrovnej prevádzke, monitoring izolačného stavu a ďalšie ochrany v rozsahu podľa projektu, platných technických predpisov a podmienok PDS; ochranné prvky môžu byť integrované v striedači alebo riešené externe v rozvádzačoch

	Záruka
	min. 24 mesiacov, s možnosťou predĺženia podľa podmienok výrobcu


C.3 Konštrukcia, elektroinštalácia a ochrany
1. Dodávka a montáž certifikovanej nosnej konštrukcie pre navrhovaný počet FV panelov, zodpovedajúcej typu strechy obstarávateľa. Typ strechy a spôsob kotvenia uchádzač overí pri obhliadke miesta plnenia.
1. Dodávka príslušnej DC a AC kabeláže s UV ochranou, vrátane káblových trás, chráničiek a označenia.
1. Dodávka a inštalácia potrebných DC a AC rozvádzačov vrátane prepäťových ochrán a istenia prispôsobených na výkon nového striedača.
1. Úprava merania a regulácie v hlavnom rozvádzači podniku pre zabezpečenie plynulého chodu oboch systémov bez negatívneho vplyvu na existujúcu distribučnú sieť a jej parametre (rezervovaná kapacita, obmedzenie prietokov).
1. Regulácia činného výkonu musí pôsobiť na pôvodnú aj novú časť FVE ako na jeden technologický celok podľa merania v spoločnom bode pripojenia. Systém musí umožniť nastavenie maximálneho povoleného pretoku do distribučnej sústavy podľa podmienok PDS, vrátane možnosti režimu nulových pretokov, ak bude takýto režim požadovaný.
1. Doplnenie alebo úprava snímačov spotreby (smart meter) tak, aby regulácia výkonu zohľadňovala celkovú produkciu oboch striedačov.
1. Uzemnenie a bleskozvodná ochrana novej časti v rozsahu vyplývajúcom z platných noriem a z jestvujúceho stavu objektu.
C.4 Služby a inžiniering
1. Vypracovanie realizačnej projektovej dokumentácie (elektro). Dokumentácia musí obsahovať minimálne jednopólovú schému, stringové zapojenie, dimenzovanie DC a AC vedení, návrh istenia a prepäťových ochrán, riešenie uzemnenia a ochrany pred bleskom, nastavenie regulácie výkonu a spôsob integrácie novej a existujúcej FVE.
1. Odborná prehliadka a odborná skúška (revízna správa) pre novú časť diela.
1. Uvedenie systému do prevádzky, jeho kalibrácia a zosúladenie s existujúcim systémom, testovanie a zaškolenie obsluhy MIK, s. r. o.
1. Nastavenie spoločného monitoringu podľa časti B a odovzdanie prístupov obstarávateľovi.
1. Dodávateľ zabezpečí administratívne a technické podklady potrebné na zmenu parametrov existujúceho lokálneho zdroja u príslušného prevádzkovateľa distribučnej sústavy (PDS) a na uvedenie rozšíreného zdroja do riadnej paralelnej prevádzky, vrátane súčinnosti pri funkčných skúškach a nastavení ochrán a regulácie, ak ich PDS bude požadovať.
1. Rozšírením nesmie bez súhlasu PDS dôjsť k zvýšeniu maximálneho povoleného výkonu dodávky do distribučnej sústavy nad hodnotu povolenú PDS.
1. Odovzdanie dokumentácie skutočného vyhotovenia.
D. Nie je predmetom dodávky (zabezpečí obstarávateľ)
1. Stavebná pripravenosť a prípadné stavebné úpravy objektu nad rámec montáže nosnej konštrukcie.
1. Statické posúdenie strešnej konštrukcie, ak si ho vyžiada navrhované riešenie.
1. Poplatky a správne poplatky účtované prevádzkovateľom distribučnej sústavy.
E. Cieľový stav po realizácii
Celkový inštalovaný výkon objektu dosiahne približne 29,8 kWp a objekt bude vybavený dvoma striedačmi. Dielo musí byť schopné prevádzky v režime maximálneho využitia vyrobenej energie pre priamu vlastnú spotrebu prevádzky, pričom výroba a prevádzkové údaje oboch častí musia byť dostupné v jednom používateľskom rozhraní a regulácia činného výkonu musí pôsobiť na obe časti ako na jeden technologický celok.
Uchádzač zodpovedá za to, že po odovzdaní diela bude celý systém (pôvodná aj nová časť) funkčný ako jeden celok a že prevádzka novej časti nenaruší funkčnosť ani záručné podmienky pôvodnej časti.
F. Rekapitulácia ponukovej ceny 
1. Cena musí zahŕňať všetky náklady uchádzača spojené s dodaním predmetu zákazky (doprava, montáž, pripojenie, uvedenie do prevádzky, nastavenie monitoringu, zaškolenie obsluhy, dokumentácia, revízie, administratíva u PDS, záruka a záručný servis).
1. Uchádzač ocení celý požadovaný rozsah uvedený v tabuľke na ocenenie (Príloha č. 4). Dopĺňanie ďalších riadkov ani rozpis ceny na čiastkové plnenia sa nepripúšťa.
1. Všetky uvedené parametre sú stanovené ako funkčné a výkonnostné požiadavky. Ak sa v opise vyskytuje odkaz na konkrétny postup, materiál alebo označenie, umožňuje sa predloženie ekvivalentného riešenia; ekvivalentnosť preukazuje uchádzač technickou dokumentáciou.
1. Uchádzač vyplní všetky biele polia tabuliek. Nevyplnená alebo nulová cena položky sa považuje za nepredloženie ponuky na danú položku.
